ભલે વરસાદી માહોલ હોય પરંતુ આ 6 ઓગસ્ટને રવિવારે આવતાં ફ્રેન્ડશિપ ડેને ઊજવવા યંગસ્ટર્સ અત્યારથી જ વિવિધ પ્રકારની ખરીદીમાં જોડાઈ ગયા છે. મિત્રતાના બંધનને પાકું કરવા માટે યંગસ્ટર્સ સૌથી વધું ખરીદી ફ્રેન્ડશિપ બેલ્ટની કરે છે. એટલે યૂથના આ ટ્રેન્ડને ધ્યાનમાં રાખીને બજારમાં અવનવા ફ્રેન્ડશિપ બેલ્ટ ઠલવાયા છે. તેમજ મિત્રને આપી શકાય તેવી ભેટ પણ ઘણી મળી રહી છે. તો મિત્રો આપણે પણ ફેશનની સાથે આ નવા ટ્રેન્ડની વાત કરવી છે જેથી તમે પણ તમારા મિત્રો માટે ટ્રેન્ડી ફ્રેન્ડશિપ બેલ્ટની ખરીદી કરી શકો. પહેલા ફ્રેન્ડશિપ બેલ્ટ સિમ્પલ આવતા હતા. એટલે ફ્રેન્ડશિપ ડે ગયો કે મિત્રો તેને ઉતારીને મૂકી દેતા પરંતુ હવે તો એટલા ટ્રેન્ડી બેલ્ટ અને બ્રેસલેટ મળે છે કે તમે તેને સતત પહેરી શકો છો આઉટફિટ સાથે સૂટ થાય તેવા ફ્રેન્ડશીપ બેલ્ટ પણ હવે ઇન થિંગ છે. આ વખતે માર્કેટમાં એક ખાસ બાબત એ જોવા મળી રહી છે કે, તમારો મિત્ર તમારી ઉંમરને બદલે તમારા મમ્મી, પપ્પા કે ગ્રાન્ડ મધર, ફાધર, અંકલ કોઈ પણ હોઈ શકે છે. જો તમે તેમનું નામ લખાવીને તેમના માટે ખાસ ફ્રેન્ડશિપ બેલ્ટ તૈયાર કરાવી શકો એ પ્રમાણે પણ કેટલીક શોપમાં તમને બિડ્સવાળા ફ્રેન્ડશિપ બેલ્ટ બનાવી આપવામાં આવે છે. આ વખતે પણ માર્કેટમાં જુદા જુદા વર્ગના યૂથને તથા તેમના બજેટને ધ્યાનમાં રાખીને લેસ, જ્યૂટ, બિડ્સ, ઝીણાં મોતી, વૂડન અને ક્રિસ્ટલની બનાવટના તથા લેસ અને દોરાના ફ્રેન્ડશિપ બેલ્ટ,ચોકલેટ્સ અને ફ્રેન્ડશિપ ગિફ્ટની વેરાયટી રજૂ કરવામાં આવી છે.